ሃይኒከን በቢራ ኢንዱስትሪው ቀዳሚ የሆነበትን ማስፋፊያ አጠናቀቀ
- ለፋብሪካው በጠቅላላው 400 ሚሊዮን ዩሮ ኢንቨስት ተደርጓልከ14 ወራት በፊት በ88 ሚሊዮን ዩሮ  ወጪ የተጀመረው የሃይኒከን ቢራ ፋብሪካ የማስፋፊያ ፕሮጀክት ተጠናቆ፣ ዓለም አቀፉን የሃይኒከን ደረጃን የጠበቀ ቢራ በአዲስ አበባ ቂሊንጦ አካባቢ ማምረት ጀመረ፡፡ ፋብሪካው ሃይኒከንን ጨምሮ በበደሌና በሐረር ቢራ ፋብሪካዎች አራት ሚሊዮን ሔክቶ ሊትር በማምረት በአገሪቱ ቀዳሚ ቢራ አምራች ለመሆን መብቃቱ ተገልጿል፡፡ማስፋፊያው በዓመት 1.5 ሚሊዮን ሔክቶ ሊትር የነበረውን የፋብሪካውን የማምረት አቅም ወደ ሦስት ሚሊዮን ሔክቶ ሊትር ወይም 300 ሚሊዮን ሊትር ከፍ እንዲል ማድረጉን፣ በቀን የሚያመርተውን የቢራ መጠንም ሦስት ሚሊዮን ጠርሙስ በማድረስ እስከ ዛሬ በአገሪቱ ለኢንቨስትመንት ያዋለውን የገንዘብ መጠን 400 ሚሊዮን ዩሮ እንዳደረሰው፣ ዓርብ ኅዳር 16 ቀን 2009 ዓ.ም. በፋብሪካው ቅጥር ግቢ በተዘጋጀ ፕሮግራም ወቅት የሃይኒከን ኢትዮጵያ ማኔጂንግ ዳይሬክተር ጌሪት ቫንሉ አስታውቀዋል፡፡የቂሊንጦው ሃይኒከን ቢራ ፋብሪካ የተቋቋመው በ2006 ዓ.ም. በ288 ሚሊዮን ዩሮ ኢንቨስትመንት ሲሆን፣ ይህ ፋብሪካ ከመገንባቱ ቀደም ብሎ የደቹ ኩባንያ በደሌና ሐረር ቢራ ፋብሪካዎችን መግዛቱ ይታወሳል፡፡ ዋሊያ፣ በደሌ ስፔሻል፣ በደሌ፣ ሐረር፣ በክለርና ሶፊ የተባሉ የቢራ ምርቶችን ለገበያ ሲያቀርብ ቆይቷል፡፡ አዲስ ማምረት የጀመረው ሃይኒከን ቢራ በሌላው ዓለም ከሚመረቱ የሃይኒከን ቢራዎች ጋር እኩል  ጣዕም እንዲኖረው ተደርጎ መጠመቁን፣ የፋብሪካው ኃላፊ አቶ አንተነህ ምትኩ አስረድተዋል፡፡እንደ አቶ አንተነህ ገለጻ፣ ቢራው ዓለም አቀፍ ደረጃውን ጠብቆ እንዲዘጋጅ  የሚረዱ የተለዩ የመጥመቂያ መሣሪያዎች ተተክለዋል፡፡ ቢራውን ለማምረት የተለየ እርሾ ከውጭ እንደሚገባም ታውቋል፡፡ በአሁኑ ወቅት የሃይኒከንን ዓለም አቀፍ ቢራ የማምረት አቅም ያለው ይኸው የቂሊንጦ ፋብሪካ ብቻ መሆኑም ተጠቅሷል፡፡ የሠራተኞችን አቅም በሥልጠና ለማገዝ ፋብሪካው በተቋቋመበት ዓመት ለሥልጠና ብቻ 40 ሚሊዮን ብር ወጪ ተደርጓል ሲሉ ኃላፊዎቹ ገልጸዋል፡፡‹‹ቢራው ዋናው ቦታ የሚመረተውን ዓይነት ጣዕም እንዲኖረው ብዙ ለፍተናል፡፡ ትክክለኛውን ጣዕም ለማምጣትም ከዓመት በላይ ፈጅቶብናል፤›› በማለት አቶ አንተነህ አብራርተዋል፡፡ ‹‹የአንዱ ቢራ ዋጋ 22 ብር ሲሆን፣ ለጊዜው በአዲስ አበባ ብቻ ለገበያ ቀርቧል፡፡ በመላው አገሪቱ ተደራሽ ለመሆን ወደ ገበያ ለመግባት የሚያስችለንን ያህል እናመርታለን፡፡ እያየን በስፋት ማምረት እንጀምራለን፤›› ሲሉ ኃላፊው ገልጸዋል፡፡‹‹ኩባንያው እስካሁን ኢንቨስት ያደረገው 11 ቢሊዮን ብር ገደማ ደርሷል፡፡ ይህንን ያህል ገንዘብ የምናፈሰው በአገሪቱ ትልቅ እምነት ስላለን ነው፡፡ እያደገ ያለው የአገሪቱ ኢኮኖሚና የሕዝቡ ብዛት ለእኛ ዓይነተኛ ገበያ ነው፤›› ያሉት ሚስተር ጌሪት፣ ለቢራ ጠመቃ የሚውለው ገብስ እዚሁ የሚመረት መሆኑም በኢትዮጵያ የሚደረገውን ኢንቨስትመንት ልዩ እንደሚያደርገው ይናገራሉ፡፡የደች መንግሥት፣ የኢትዮጵያ የግብርና ትራንስፎርሜሽን ኤጀንሲና ሃይኒከን በመተባበር የሚሠሩበት የቢራ ገብስ ፕሮጀክት ይጠቀሳል፡፡ ፕሮጀክቱ በአርሲና በባሌ የሚገኙ 20,000 ገብስ አምራች አርሶ አደሮችን ያካተተ ነው፡፡ የተሻለ ምርት የሚሰጡ፣ ከአገሪቱ የአየር ንብረት ጋር ተስማሚ የሆኑ የገብስ ዝርያዎችን ከውጭ በማስመጣት ለአርሶ አደሮቹ ያከፋፍላሉ፡፡ በአመራረት ሒደትም ሙያዊ ድጋፍ በመስጠት ምርታማነታቸው ከፍ እንዲል ድጋፍ ያደርጉላቸዋል፡፡ ‹‹ፕሮጀክቱ ከተጀመረ በኋላ የአርሶ አደሮቹ ምርታማነት በሦስት እጥፍ ጨምሯል፤›› ያሉት ሚስተር ጌሪት፣ ቢራውም የሚመረተው ይህንኑ ገብስ በመጠቀም መሆኑን ተናግረዋል፡፡እ.ኤ.አ. በ1873 በአምስተርዳም የተቋቋመው ሃይኒከን ምርቱን ወደ አፍሪካ ያስገባው እ.ኤ.አ. በ1900 ነበር፡፡ በወቅቱ ምርቱን ወደ ናይጄሪያ፣ ላይቤሪያና ሴራሊዮን ኤክስፖርት በማድረግ ሲንቀሳቀስ ቆይቶ ነበር፡፡ በአፍሪካ የቢራ ፋብሪካ በመገንባት ገበያውን የተቀላቀለው እ.ኤ.አ. በ1923 ሲሆን፣ የመጀመሪያውን ቢራ ፋብሪካ በዴሞክራቲክ ሪፐብሊክ ኮንጐ አቋቁሟል፡፡ ወደ ኢትዮጵያ የገባው ዘግይቶ ከስድስት ዓመት በፊት ነው፡፡ በመንግሥት ይዞታ ሥር የነበሩትን በደሌና ሐረር ቢራ ፋብሪካን ከመንግሥት ገዝቶ እያስተዳደረ ይገኛል፡፡እ.ኤ.አ. በ2015 የወጣ መረጃ እንደሚያሳየው ኩባንያው 14.5 በመቶ የሚሆነውን ዓመታዊ ገቢ የሚያገኘው በናይጄሪያ፣ በደቡብ አፍሪካ፣ በአልጄሪያ፣ በሞሮኮ፣ በግብፅ፣ በቱኒዚያ ከሚገኙ ፋብሪካዎች ነው፡፡ 14.1 በመቶ የሚሆነው የቢራ ምርትም ከአፍሪካ የሚገኝ እንደሆነ ተመልክቷል፡፡ በአሁኑ ወቅት በ70 አገሮች ውስጥ ፋብሪካዎቹን ገንብቶ እየሠራ ይገኛል፡፡ ምርቱም በ192 አገሮች እንደሚሠራጭና 81,000 ለሚሆኑ ዜጎች የሥራ ዕድል መፍጠሩም ይነገራል፡፡በኢትዮጵያ በአሁኑ ወቅት የሚመረተው የቢራ መጠን አሥር ሚሊዮን ሔክቶ ሊትር እንደደረሰ ሲገመት፣ ሃይኒከን በሙሉ አቅሙ ማምረት ሲጀምርና ግንባታ ላይ ያሉ ፋብሪካዎች ሲታከሉበት 12 ሚሊዮን ሔክቶ ሊትር ቢራ እንደሚመረት ይጠበቃል፡፡        